CELEX: 32014D0052
Language: ro
Date: 2014-01-28 00:00:00
Title: 2014/52/UE: Decizia Consiliului din 28 ianuarie 2014 de autorizare a ratificării de către statele membre, în interesul Uniunii Europene, a Convenției din 1990 a Organizației Internaționale a Muncii privind siguranța utilizării produselor chimice la locul de muncă (Convenția nr. 170)

1.2.2014   
            
            
               RO
            
            
               Jurnalul Oficial al Uniunii Europene
            
            
               L 32/33
            
         
      DECIZIA CONSILIULUI
   
   din 28 ianuarie 2014
   de autorizare a ratificării de către statele membre, în interesul Uniunii Europene, a Convenției din 1990 a Organizației Internaționale a Muncii privind siguranța utilizării produselor chimice la locul de muncă (Convenția nr. 170)
   (2014/52/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (6) litera (a) punctul (v) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:
   
               (1)
            
            
               Parlamentul European, Consiliul și Comisia promovează ratificarea convențiilor internaționale din domeniul muncii care sunt considerate de către Organizația Internațională a Muncii ca fiind actualizate, în cadrul contribuției la eforturile Uniunii Europene de promovare a unor condiții de muncă decente pentru toți, atât în interiorul, cât și în afara Uniunii, protecția și îmbunătățirea sănătății și securității lucrătorilor fiind un aspect important al acestora.
            
         
               (2)
            
            
               Normele prevăzute în partea III din Convenția nr. 170 din 1990 a Organizației Internaționale a Muncii (OIM) privind siguranța utilizării produselor chimice la locul de muncă, denumită în continuare „convenția”, fac parte deja în mare măsură din acquis-ul Uniunii privind armonizarea actelor cu putere de lege și a actelor și practicilor administrative referitoare la clasificare, ambalare și etichetare, care a fost dezvoltat din 1967 și ulterior consolidat.
            
         
               (3)
            
            
               În consecință, unele părți din convenție intră în domeniul de competență al Uniunii, iar statele membre nu pot să își asume angajamente în afara cadrului instituțiilor Uniunii în legătură cu acele părți.
            
         
               (4)
            
            
               Uniunea Europeană nu poate să ratifice convenția, întrucât doar statele membre pot fi părți la aceasta.
            
         
               (5)
            
            
               În această situație, statele membre și instituțiile Uniunii trebuie să coopereze în privința ratificării convenției.
            
         
               (6)
            
            
               Prin urmare, Consiliul ar trebui să autorizeze statele membre, care au o obligație în temeiul dreptului Uniunii în materia armonizării actelor cu putere de lege și a actelor și practicilor administrative referitoare la clasificare, ambalare și etichetare, să ratifice convenția în interesul Uniunii,
            
         ADOPTĂ PREZENTA DECIZIE:
   Articolul 1
   Statele membre sunt autorizate să ratifice Convenția din 1990 a Organizației Internaționale a Muncii privind siguranța utilizării produselor chimice la locul de muncă (convenția nr. 170) în ceea ce privește părțile care intră în sfera de competență conferită Uniunii prin tratate.
   Articolul 2
   Prezenta decizie se adresează statelor membre.
   
      Adoptată la Bruxelles, 28 ianuarie 2014.
      
         
            Pentru Consiliu
         
         
            Președintele
         
         G. STOURNARAS